text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 13 февруари 2014 година
  за временно преустановяване на вноса от Бангладеш на хранителни продукти, съдържащи или състоящи се от листа от бетел („Piper betle“)
  (нотифицирано под номер C(2014) 794)
  (текст от значение за ЕИП)
  (2014/88/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка i) от него,
  като има предвид, че:
  (1)
  В Регламент (ЕО) № 178/2002 са установени общите принципи в сферата на храните като цяло и в частност тяхната безопасност на равнището на Съюза и на национално равнище. В него се предвиждат спешни мерки, които да бъдат предприети от Комисията, когато са налице доказателства, че храните, внесени от трета страна, биха могли да носят сериозен риск за здравето на човека.
  (2)
  От октомври 2011 г. са били подадени 142 уведомления в Системата за бързо предупреждение за храни и фуражи, поради наличието на широк спектър от патогенни щамове на салмонела в хранителните продукти, съдържащи или състоящи се от листа от бетел („Piper betle“, известни като „листа от бетел за дъвкане“), с произход от или изпратени от Бангладеш.
  (3)
  Бангладеш е уведомила Комисията, че считано от ноември 2012 г. е налице забрана върху целия износ на листа от бетел до въвеждането на програма за износ на листа от бетел, които не съдържат патогени.
  (4)
  Хранителната и ветеринарна служба (FVO) на Генерална дирекция „Здравеопазване и политика за потребителите“ на Комисията проведе одит в Бангладеш от 30 януари до 7 февруари 2013 г. с цел оценка на системата за официален контрол върху износа на растения за Съюза. Тя установи, че програмата за износ на листа от бетел, които не съдържат патогени, е все още в процес на разработване. Одитът заключи, че са налице слабости на всеки етап от системата за износ, и по-специално на етапа на предекспортните проверки. Предекспортните проверки са от съществено значение, за да се гарантира, че за Съюза се изнасят единствено листа от бетел, които са в съответствие с тази програма.
  (5)
  Въпреки мерките, въведени от Бангладеш, и предприетите от нея действия срещу износители, които не отговарят на изискванията, продължава износът на листа от бетел от тази страна за Съюза и все още съществуват голям брой сигнали в системата за бързо предупреждение.
  (6)
  Това високо ниво на замърсяване представлява сериозен риск за здравето на човека. Поради това е целесъобразно да се преустанови вносът в Съюза на хранителни продукти, съдържащи или състоящи се от листа от бетел, от тази трета страна до получаване на достатъчно гаранции от нея.
  (7)
  С цел да се осигури времето, необходимо на компетентните органи на Бангладеш да предоставят обратна информация и да разгледат приемането на целесъобразни мерки за управление на риска, временното преустановяване на вноса на листа от бетел следва да бъде в сила поне до 31 юли 2014 г.
  (8)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  Настоящото решение се прилага за всички хранителни продукти, съдържащи или състоящи се от листа от бетел („Piper betle“), включително, но без да се ограничава само до тези, класифицирани в код по КН 1404 90 00, с произход или изпратени от Бангладеш.
  Член 2
  Държавите членки забраняват вноса в Съюза на хранителните продукти, посочени в член 1.
  Член 3
  Всички разходи, възникнали при прилагането на настоящото решение, са за сметка на получателя или неговия представител.
  Член 4
  Настоящото решение се прилага до 31 юли 2014 г.
  Член 5
  Адресати на настоящото решение са държавите членки.
  Съставено в Брюксел на 13 февруари 2014 година.